Gunung Srandil ya iku bukit sing ana ing Glémpangpasir, Kacamatan Adipala.
Adohé antarané objek wisata iku karo Kutha Cilacap kira-kira 30 km arah lor-wétan (ngalor rada ngetan sithik).
Srandil asalé saka tembung srana lan adil, kang duwé teges gunung Srandil iku sarana kanggo golék keadilan urip, panggon kanggo ngasah awak lan golék artiné urip. Akèh wong kang nganggep utawa ngerti gunung srandil lan akèh uga kang nganggep Gunung Srandil iku dadi panggonan kanggo pesugihan. Gunung Srandil iku awujud panggon Ziarah Kubur kang saknjeroné ana makam para leluhur saka tanah Jawa. Gunung Srandil manggon ana ing pasisir pasisir kidul, pasé ana ing Désa Glempang Pasir, Kacamatan Adipala, Kabupatén Cilacap, Jawa Tengah. Lokasi Gunung Srandil sajatiné isih ana ing naungané TNI Angkatan Dharat, kang dikelola déning DENZIBANG (Detasemen Zeni dan Wangunan). Kanggo nguri-uri Gunung Srandil dilakoké kanthi pribadi-pribadi masarakat kono. Konon Présidhèn RI Sukarno Lan Suharto uga sok rawuh ana ing Gunung Srandil Kanggo nglakoni Laku spiritual.
Ana ing dina-dina mirunggan, kaya malem Selasa Kliwon lan Jemuwah Kliwon, kompléks Gunung Srandil ramé karo wong-wong saka laladan liya kaya Purwokerto, Sala, Yogyakarta, Surabaya, Semarang, Bandhung, Jakarta nganti tekan Bandar Lampung lan laladan liya saka luar Jawa. Gunung Srandil saksuwéné iki dipercaya dadi pusat lahiré kabudayan Jawa. Ana ing Pesanggrahan Jambé Pitu, dipasang foto Pak Harto kang nganggo busana adat Jawa. Berkain bathik, berjas beskap, lan nganggo blangkon, sarta nganggo keris. Ana ing gunung srandil iki uga sok ditindakaké ritual-ritual kang kebak magis. Ritual-ritual mau dikenal karo jeneng suran.

Ziarah Gunung Srandil 
Konon Gunung Srandil dadi titik utama Éyang Semar utawa Kaki Tunggul Sabdo Jati Doyo Amung Rogo. Sakora-orané ana pitung titik pepundèn utawa leluhur kang semayam ana ing Srandil. Pitu titik mau dibagi ana ing rong panggon, ya iku lokasi ngisor kang ana limang titik pepundèn lan rong titik liyané ana ing pucuk Gunung Srandil. Ka-7 titik mau dadi urutan yèn arep ziarah ana ing Srandil.
 Diwiwiti saka Éyang Guru utawa Éyang Sukmo Sejati utawa Éyang Sukmo Sejati Kunci Sari Dana Sari kang dadi kunci pisanan utawa kunci pambuka Gunung Srandil. Ana ing lokasi iki peziarah nyampekaké apa kang dadi maksud lan tujuané sarta jaluk ijin kanggo ziarah ana ing panggon sabanjuré.
 Kapindo ya iku Éyang Gusti Agung Sultan Murahidi, iki dadi titik gaib pisana lan tuwa dhéwé, panggoné sisih wétan lokasi pager Gunung Srandil.
 Katelu ya iku Nini Dewi Tunjung Sekar Sari, iki awujud panggon keramat kang dadi pendamping utawa garwa saka Éyang Semar. Panggoné ana ing sisih kidul pager Gunung Srandil.
 Kaping papat ya iku Éyang Semar utawa Kaki Tunggul Sabdo Jati Doyo Amung Rogo, panggon iki dadi titik utama Gunung Srandil. Manggoné sisihan karo keramat Nini Dewi Tunjung Sari.
 Kaping lima ya iku petilasan Éyang Juragan Dampu Awang, utawa Sam Poo Kong, utawa Sunan Kuning. Juragan (saudagar) sugih saka Negeri China kang agamamé Islam. Panggoné ana ing sisih lor saka gerbang lumebu Gunung Srandil.
 Kang kaping nem ya iku petilasan Éyang Langlang Buana, titisan saka Déwa Wisnu kang isih ana sesambungé karo Karajan Pajajaran, ing Jawa Kulon. Panggoné ana ing pucuk Srandil.
 Titik kang kaping pitu ya iku Éyang Mayang Koro utawa Hanoman, kang dadi pendamping Eyang Langlang Buana.

Cathetan suku 

Plesir
Kabupatèn Cilacap